CHOCOLAT, die film deur Toom | Bydraes | Woes - Kreatiewe platform vir Afrikaans
Titel: CHOCOLAT, die film
Die booswig breek by die agtervenster van die chocolaterie in met die doel om die mooi uitstalling in die skouvenster flenters te slaan. Hy verloor sy balans en val binne-in die gestapelde duiwelsprodukte in. Onwilkeurig lek hy die klewerige goed af, waar dit op sy onderlip vassit. Die vreeserwekkende uitdruk op sy gesig verander. Dit word neutraal. Dit word vriendelik. Sy gesig straal nie net van sweet nie, maar van verbasing, van oorgawe aan die heerlikheid (wat hy totdan as aaklikheid beleef het). Sy lewe verwandel voor ons oë van ‘n norse, nukkerige man in ‘n sagmoedige, ook in ‘n gulsige – ‘n gierige na alles wat hy homself jarelank nie gegun het nie. Hy lê op sy rug en strooi die bruin korreltjieslekkers in sy mond soos ‘n tiener die grondboontjies op sakgelddag gooi. Hy glimlag, sy oë verdraai na bo. Mmmhhh-mmm-aaa-aaah! Ôôô!
[Chocolat, ‘n klein happie is genug; mit Juliette Binoche, Johnny Depp; regie Lasse Hallström; sonder jaar (om 2000 wel)]
Vianne is die dogter van ‘n Franse chemikus en ‘n Suid-Amerikaanse vrou uit ‘n nomadiese stam „wat altyd die noordwind gevolg” en die sjokoladekuns versprei het. Sy het hierdie eienskap geërf en trek met háár dogter van een plek na die ander „wanneer die noordwind roep”. Sy kom te lande in ‘n stokkonserwatiewe, ertskatoliese stadjie êrens in Frankryk – midde-in die preek aan die eerste Sondag van die vastyd – en wil van alles op die wêreld ‘n sjokoladewinkeltjie oopmaak. Juis dán wanneer die mense onthoudsaam moet wees!
Natuurlik kom haar allerhand onwil teë, besonders uit die rigting van die graaf wat ook burgemeester en die kerk se lekeraadvoorsitter is (bogemelde booswig). En hy of sy wat met die nuwe chocolatiére vriendskap sluit, word deur hierdie selfgekose wagter oor die stad se sedes uit die geselskap uitgesluit. Daarby ontstaan in teenstand ‘n soort sub-kultuur, ‘n sirkel van samesweerders, ‘n geheime verbond: Haar nuwe vriende. Dan kom die volgende katastroof al aangedraf, of liewer -geswem: Die sigeuners, wat op vlotte en huisbote die rivier langs trek, gooi anker en kampeer op die oewer. Die kleinstad is in oproer. Hoe wie met wie omgaan, word op ‘n hoëpunt gedryf, totdat, na ‘n verjaarsdagfees (met sjokolade in al sy denkbare bedieningsmoontlikhede: Mmmhhh-aaa-hmmm!) die bote en vlotte aangesteek word en uitbrand .
Aan die einde los sjokolade alles op. Nie ín sjokolade oplos nie, maar déúr die sjokolade word probleme opgelos. Soos in die sprokies. Dit ís waarlik ‘n sprokie, hierdie, met mooi kleurige prente van Frankryk se somer, mooi meisies en ‘n bose heks en heksemeester. Alle newerolle, ook die kinders, weereens perfek beset. Slegs: Die boses moet hulle nie in rooiwarm ysterpantoffels dooddans nie; 'n vredevollere oplossing word gevind! Die sjokolade-„sigeunerin” en die riviersigeuner vind sielsrus en ‘n vaste staanplek waar hulle „hul tent kan opslaan”. Die kind moet nie meer ewig rondtrek nie.
Maar, ofskoon die graf en sy sekretaresse by die groot paasfeesviering aan die einde saam sjokoladeroomys kon eet, sê ‘n kinderstem, „Dit was nog volle ses maande voor hy haar uitgenooi het om in ‘n restourant saam te gaan eet.”
Einde goed alles goed. Vive la chocolat!
Natuurlik is dit ‘n ou film, maar ek het gemeen, na aanleiding van ons tema, ek gaan kyk hom nog ‘n keer. Ons het die DVD daarvan, en eerlik, ons het hom al ‘n halfdosyn kere gesien. En hy het nie slegter geword nie, inteendeel, hy is nog lekkerder.
In grotere Europese stede is daar sogenoemde „Programmkinos". In Hannover is ene met as hooftrekpleister kos, eet, drink en (waarskynlik) gifmoord. Dáár het hierdie film lank gelede en „Die anonieme Romantikusse” onlangs gespeel. Dis óók ‘n heerlike sprokiesagtige fliek met as derde hoofrolspeler – ewe die sjokolade. Lees my resensie van ‘n maand of so gelede. Gaan kyk as hy nog die rondes maak! En kry gerus die DVD van Chocolat as dit nog beskikbaar is, om weer en weer te sien.
Kyk ook graag
... na my Resensie van Die ANONIEME ROMANTIKUSSE van 15. Mai d.j.
7 jaar 6 maande 4 weke 3 ure oud
Reg is jy.
Eintlik maak juis dit uit die selulo"dband 'n goeie fliek!
Uit die stof (plofstof) met so 'n fyngevoel en sagte hand so 'n storie uit te bring! Dit maak daaruit 'n sprokie (wat dit in die nabyheid van 'n ,waarbeeld' ruk!)
Maar ONGELUKKIG (of nie? Dan het ook ek maklik 'n paar duisend woorde losgelaat) was my tema 'n andere.
7 jaar 7 maande 3 weke 3 dae 12 ure oud
Puik video met o so van pas sosiale kommentaar oor vooroordele en voorgee.
Vrouens Mans Humor Romanties Fantasie